b"\n_START_ARTICLE_\nDamon Hill\n_START_SECTION_\n1991 - 1993 prad\xc5\xbeia su Brabham ir Williams\n_START_PARAGRAPH_\n\xc4\xae Formul\xc4\x99 1 Damonas at\xc4\x97jo 1991-aisiais, kuomet band\xc4\x97 Williams komandos bolidus. Kitamet a\xc5\xa1tuoniuose GP pilotavo Brabham komandos bolid\xc4\x85 ir tuo pa\xc4\x8diu toliau \xc4\x97jo Williams piloto bandytojo pareigas. 1993 m. Hillas per\xc4\x97jo \xc4\xaf vien\xc4\x85 konkurencingiausi\xc5\xb3 tuo metu Williams komand\xc4\x85, kurioje jos komandos draugu buvo triskart \xc4\x8dempionas pranc\xc5\xabzas Alainas Prostas, beje, tais metais peln\xc4\x99s ir ketvirt\xc4\x85j\xc4\xaf titul\xc4\x85. Sezonas buvo s\xc4\x97kmingas; anglas antroje sezono pus\xc4\x97je i\xc5\xa1kovojo tris pergales i\xc5\xa1 eil\xc4\x97s, buvo greitas kvalifikacijoje ir stabilus lenktyn\xc4\x97se. Galutin\xc4\x97je \xc4\xafskaitoje u\xc5\xbe\xc4\x97m\xc4\x97 auk\xc5\xa1t\xc4\x85 tre\xc4\x8di\xc4\x85 viet\xc4\x85.\n_START_SECTION_\n1994 - 1996 Geriausieji metai\n_START_PARAGRAPH_\n1994-aisiais karjer\xc4\x85 pabaigus\xc4\xaf Prost\xc4\x85 pakeit\xc4\x97 Ayrtonas Senna, o Williams bolidas ir toliau buvo vienas tobuliausi\xc5\xb3 agregat\xc5\xb3 rikiuot\xc4\x97je. San Marino trasoje brazilui \xc5\xbeuvus, Damonas tapo komandos lyderiu, o jo partneriu tapo kitas britas Deividas Kulthardas. Tais metais Damonas kovojo d\xc4\x97l \xc4\x8dempiono titulo su vokie\xc4\x8diu Michaeliu Schumacheriu, ta\xc4\x8diau po \xc4\xafnirtingo paskutinio etapo Adelaid\xc4\x97je pralaim\xc4\x97jo kov\xc4\x85._NEWLINE_1995 m. juodu v\xc4\x97l kovojo tarpusavy, ta\xc4\x8diau vokie\xc4\x8dio persvara buvo \xc4\xaftikinama. U\xc5\xbetat 1996-aisiais britas tapo \xc4\x8dempionu, aplenk\xc4\x99s komandos draug\xc4\x85 \xc5\xbdak\xc4\x85 Vilniov\xc4\x85.\n_START_SECTION_\n1997 - 1999 Karjeros pabaiga Arrows ir Jordan\n_START_PARAGRAPH_\nTap\xc4\x99s \xc4\x8dempionu Hillas susiviliojo Arrows komandos si\xc5\xb3lytais pinigais ir atstovavo autsaiderei komandai, su kuria auk\xc5\xa1t\xc5\xb3 rezultat\xc5\xb3 nepasiek\xc4\x97. Stipriausiu sezono pasirodymu tapo Vengrijos GP, kur tik bolido gedimas paskutiniuosiuose ratuose at\xc4\x97m\xc4\x97 pergal\xc4\x99._NEWLINE_1998-aisiais Hillas i\xc5\xa1kovojo paskutin\xc4\x99 savo pergal\xc4\x99 Belgijos GP ir sezon\xc4\x85 baig\xc4\x97 6-oje pozicijoje. Kit\xc5\xb3 met\xc5\xb3 viduryje paskelb\xc4\x97 baigsi\xc4\x85s karjer\xc4\x85, ta\xc4\x8diau va\xc5\xbeiavo likusiuose etapuose.\n_START_SECTION_\nVeikla po F1 karjeros\n_START_PARAGRAPH_\n2006-aisiais Damonas Hillas tapo BRDC (British Racing Drivers' Club) prezidentu ir dalyvavo autosporto veikloje. Su jo vardu siejamas pastaraisiais metais daug priekai\xc5\xa1t\xc5\xb3 susilaukian\xc4\x8dios Silverstouno trasos i\xc5\xa1laikymas Formul\xc4\x97je 1."